作者:獨孤及
標題:代書寄上裴六冀、劉二潁
內容:昔餘馬首東，君在海北汭。盡屏簿領書，相與議巖穴。載來詣佳境，每山有車轍。長嘯林木動，高歌唾壺缺。此辭月未周，虜馬嘶絳闕。猛虎踞大道，九州當中裂。聞君棄孤城，猶自握漢節。恥棲惡木影，忍與故山別。脫舄掛嶺雲，冏然若鳥逝。唯留潺湲水，分付練溪月。爾來大谷梨，白花再成雪。關梁限天險，歡樂竟兩絕。大盜近削平，三川今底寧。句芒布春令，屏翳收雷霆。伊洛日夜漲，鳴皋蘭杜青。鶱鶱兩黃鵠，何處遊青冥。疇昔切玉刃，應如新發硎。及時當樹勳，高懸景鐘銘。莫抱白雲意，徑往丹丘庭。功成儻長揖，然後謀滄溟。